Zavod za javno zdravstvo Karlovačke županije proveo je istraživanje među učenicima prvih i drugih razreda srednjih škola

Srednjoškolci u Karlovačkoj županiji, točnije učenici prvih i drugih razreda, na dnu su po korištenju najtežih droga u Hrvatskoj. No, zanimaju ih alkohol i cigarete, a svaki treći dječak kocka. Alkohol konzumiraju sve ranije i sve češće, tako da ne piju samo vikendom, nego se opijaju i u tjednu.

Cure prednjače u toj razonodi, a poražavajuće je i to što mladi sve češće piju i više od pet pića tijekom opijanja, a djevojke sve češće miješaju tablete s pićem, njih čak 18 posto, dok ih je 2011. to radilo upola manje. Poražavajući je i podatak što sve više mladih slobodno vrijeme provodi kockajući i na internetu. U tome prednjače dečki.

Gotovo 90 posto ispitanih srednjoškolaca kazalo je da slobodno vrijeme provodi na internetu, najviše vikendom, kada su na mreži više od četiri sata dnevno; njih 80 posto na društvenim je mrežama, a 50 posto ih surfa. Nešto više od 40 posto dječaka aktivno vježba, dok se vježbom bavi upola manje djevojčica, no porazno je da tek jedan posto dječaka i devet posto djevojčica uživa u čitanju knjiga. Rezultati su to istraživanja koje je proveo Zavod za javno zdravstvo Karlovačke županije u svim srednjim školama, točnije na uzorku od 743 učenika u 2015. godini.

U porastu je broj mladih koji puše. S tom navikom počinju sve ranije, dječaci i djevojčice, a svakodnevno puši 35 posto ispitanih djevojčica i dječaka u 2. razredu, dok ih je godinu prije bilo deset posto manje.

Mladi kažu da su u društvu “luzeri” ako ne piju pa opijanje, tučnjave i stavljanje takvih fotografija na društvene mreže postaje cilj izlaska.

– Roditelji nas i ne kontroliraju toliko. Smijem biti vani do kada i prijatelji. U školi su nam govorili o tome da alkohol i pušenje štete, ali kada ste u društvu, vani, to ne znači ništa. Uostalom, i roditelji piju kada su u društvu – kazao nam je učenik prvog razreda jedne karlovačke škole.